Անոնք ստացան ինչ որ անհրաժեշտ էր փրկելու համար ոչ միայն մարմին այլեւ հոգի, միտք, կամք, հաւատք: Որովհետեւ ընծայողները եղան իր ազգակիցները նոյնպէս տարագիր, իսկ հայթայթողներն ու բաշխողները եղան ցեղին մայրերն ու քոյրերը՝ ինկան տունէ տուն, քաղաքէ քաղաք, երկրէ երկիր: Որովհետեւ անյայտ սեւ աշխատանքով եւ անվերջ մաշումով հաւաքող ՀՕՄուհիները գիտցան բաշխել նիւթին հետ, իրենց սրտին գորովը, ձեռքերուն գգուանքը, ձայնին սփոփանքը, հոգիին գուրգուրանքը եւ սիրոյ հրաշքը: